498 अंक पाकर 3 टॉपर; लड़कों से 8% ज्यादा लड़कियां पास, 61 हजार से ज्यादा बच्चे फेल
Haryana Board Result 2023 - BSEH 10th Class 2023 Result Latest Updates. Follow Haryana 10th Board Toppers List On Dainik Bhaskar. हरियाणा विद्यालय शिक्षा बोर्ड (HBSE) आज 10वीं का रिजल्ट जारी करेगा। दोपहर बाद 3 बजे के करीब बोर्ड अध्यक्ष डॉ. वी.पी यादव प्रेस कॉन्फ्रेंस करके रिजल्ट जारी करेंगे। 
हरियाणा विद्यालय शिक्षा बोर्ड (HBSE) ने 10वीं का रिजल्ट जारी कर दिया है। इसमें 65.43% बच्चे पास हुए हैं। परीक्षा में 2 छात्राओं और 1 छात्र ने 500 में से 498 अंक लेकर टॉप किया है। बोर्ड के चेयरमैन डॉ. वीपी यादव ने बताया कि दसवीं की परीक्षा में कुल 2 लाख 86 हजार 425 बच्चे बैठे थे।
इनमें से 1 लाख 87 हजार 401 पास हुए। इसमें 69.81% छात्राएं पास हुई। छात्रों का पास प्रतिशत 61.41 रहा है। छात्रों से 8.40% ज्यादा छात्राएं पास हुई। वहीं 37 हजार 342 परीक्षार्थियों के कंपार्टमेंट आई है। 61 हजार 682 बच्चे फेल हो गए।
इन स्कूलों के 3 स्टूडेंट रहे टॉपर
फतेहाबाद के भूना स्थित न्यू सनराइज सीनियर सेकेंडरी स्कूल के छात्र हिमेश, सोनीपत के सिकंदरपुर माजरा के संत बाबा घोघर पब्लिक स्कूल की वर्षा और भिवानी के बुसान के एनजेएम हाई स्कूल की छात्रा सोनू ने संयुक्त रूप से प्रदेश में टॉप किया है।
दूसरे नंबर पर 3 में 2 लड़कियां
दूसरे स्थान पर 497 अंक लेकर 3 बच्चे रहे, जिनमें 2 लड़कियां हैं। इनमें फतेहाबाद के बनावली में बने शान्ति महक पब्लिक स्कूल की छात्रा सिमरन, पलवल के शांति पब्लिक सीनियर सेकेंडरी स्कूल का दीपेश शर्मा और हिसार में नारनौंद के टैगोर सीनियर सेकेंडरी स्कूल की मानही शामिल है।
ये रहे तीसरे स्थान पर
तीसरे स्थान पर 496 अंक लेकर 8 लड़कियां रहीं। इनमें पानीपत के कवी गांव के राजकीय कन्या हाई स्कूल की छात्रा शिवानी शर्मा, फरीदाबाद की तिरखा कॉलोनी के न्यू हैवन मॉडल सीनियर सेकेंडरी स्कूल की स्वीटी कुमारी, रोहतक में बसाना के आदर्श सीनियर सेकेंडरी स्कूल की याशी, हिसार में मदनहेड़ी के बाबा उदल देव पब्लिक स्कूल की मोंटी, पानीपत में करहंस के आशादीप आदर्श हाई स्कूल की तमन्ना शामिल है। इनके अलावा जींद में उचाना मंडी स्थित गीता विद्या मन्दिर हाई स्कूल की दिपांशी, पलवल में रेलवे रोड स्थित शान्ति पब्लिक सीनियर सेकेंडरी स्कूल की रिया और करनाल में निगदू स्थित आनंद पब्लिक स्कूल की ज्योति रानी भी 496 अंक लेकर तीसरे स्थान पर रही।
रेवाड़ी ने फिर मारी बाजी, चरखी दादरी सेकेंड
12वीं के बाद अब दसवीं कक्षा में भी रेवाड़ी रिजल्ट में टॉप रहा है। यहां के 78.68 प्रतिशत बच्चे पास हुए हैं। दूसरे स्थान पर चरखी दादरी रहा है, जहां बच्चों का पास प्रतिशत 77.61 है। रेवाड़ी में 9048 बच्चों में से 7119 बच्चे पास हए हैं। 801 की कंपार्टमेंट है और 1128 बच्चे फेल हुए हैं। चरखी दादरी में 6624 बच्चों में से 5141 बच्चे पास हुए हैं।
हरियाणा बोर्ड का 10वीं का जिलावाइज रिजल्ट...
नूंह रिजल्ट में फिसड्‌डी, आधे बच्चे फेल
नूंह जिला दसवीं के रिजल्ट में सबसे फिसड्‌डी रहा है। यहां के 51.61 बच्चे पास हुए हैं। यानी कि आधे के करीब बच्चे यहां 10वीं में फेल हो गए हैं। नूंह जिले में 13 हजार 822 बच्चों ने दसवीं की परीक्षा दी थी। इसमें ये 7134 बच्चे पास हुए हैं। 2349 की कंपार्टमेंट आयी है और 4339 बच्चे फेल हो गए हैं।
पढ़िए.. किस विषय में कितने बच्चे फेल-पास हुए
स्टूडेंट्स ऐसे चैक करें रिजल्ट...
चरण 1: सबसे पहले हरियाणा बोर्ड ऑफ स्कूल एजुकेशन (BSEH) की आधिकारिक वेबसाइट- bseh.org.in पर जाएं।
चरण 2: आधिकारिक वेबसाइट के होम पेज पर कक्षा 10वीं के परिणाम 2023 का लिंक मिलेगा।
चरण 3: लिंक पर क्लिक करने के बाद एक विंडो खुलेगी, जहां रोल नंबर और कैप्चा आदि दर्ज करना होगा।
चरण 4: सबमिट करने के बाद परिणाम स्क्रीन पर डिस्पले होगा।
चरण 5: परिणाम की PDF डाउनलोड करें और भविष्य के लिए स्कोरकार्ड का प्रिंट भी ले सकते हैं।
पिछले साल 73.18 प्रतिशत था परिणाम
बता दें कि हरियाणा विद्यालय शिक्षा बोर्ड की 10वीं की परीक्षाएं 27 फरवरी से शुरू होकर 25 मार्च तक चली थीं। परीक्षाएं 2,96,329 छात्र-छात्राओं ने दी थी। पिछले साल 10वीं कक्षा का परिणाम 73.18 प्रतिशत रहा था। इसमें भी लड़कियों का परीक्षा परिणाम 76.26 तो लड़कों का परीक्षा परिणाम 70.50 प्रतिशत रहा था।